Павлодар облысында үш ауысымды, апаттық мектептер жоқ - Болат Бақауов
DATE: 13:46, 14 Қараша 2019 | GMT +5
TITLE: Павлодар облысында үш ауысымды, апаттық мектептер жоқ - Болат Бақауов
URL: https://kaz.inform.kz/news/pavlodar-oblysynda-ush-auysymdy-apattyk-mektepter-zhok-bolat-bakauov_a3585230/
META: DATE: 13:46, 14 Қараша 2019 | GMT +5
TOTAL WORDS: 211
AUTHOR(S):
TEXT: «Білім саласында көпбалалы және жағдайы нашар отбасы балаларына қолдау көрсетіледі. Оларға тегін жол жүру билеті беріледі, балабақшаға тегін қабылданады. Өңірде 3 жасқа дейінгі балаларды мектепке дейінгі біліммен 100% қамтамасыз еттік. Бұл көрсеткіш бірнеше жылдан бері сақталып келеді», - деді әкім Орталық коммуникациялар қызметінде 2019 жылдың 10 айындағы өңірдің әлеуметтік-экономикалық дамуы туралы баспасөз мәслихатында. Оның айтуынша, өңірдегі 1 жастан асқан балаларды қамту көрсеткіші 80, 1% құрайды. Республика бойынша орташа көрсеткіш 77, 1% құраса, бұл өте жақсы нәтиже. «Облыста үш ауысымды немесе апаттық жағдайдағы мектеп атымен жоқ. Білім беру сапасын жақсарту үшін оқыту ұйымдарының желісі кеңеюде. Екібастұз қаласындағы Солнечный ауылында 420 орындық мектеп құрылысы аяқталды. Павлодар қаласында тағы 2 мектеп құрылысы басталды. Биыл көпбалалы және аз қамтылған отбасы балаларын ыстық тамақпен қамтамасыз еттік. Ал қаңтар айынан бастап, 1-4 сынып аралығындағы барлық оқушылар тегін ыстық тамақ ішетін болады. Бұл - шамамен бастауыш сыныптағы 51 мың бала», - деді әкім. Сонымен бірге, Б. Бақауов студенттерді жатақханамен қамту шаралары жөнінде айтып берді. «Павлодар педагогикалық университеті базасында мемлекеттік-жекешелік әріптестік арқылы 167 адамға арналған жатақхана салынды. Тағы 2 жатақхана Павлодар мен Ақсу студенттері үшін жыл соңына дейін пайдалануға беріледі. Олардың әрқайсысында 200 орын бар. Келесі жылы С. Торайғыров атындағы Павлодар мемлекеттік университеті мен Павлодар педагогикалық университеті жанынан 500 орындық жатақхана ашылады», - деп өз сөзін түйіндеді Болат Бақауов
